b'\n_START_ARTICLE_\nCarrer Sant Antoni (Centelles)\n_START_SECTION_\nHabitatge al n\xc3\xbamero 1\n_START_PARAGRAPH_\nPortal format per dovelles de considerable dimensi\xc3\xb3 (1 m de llarg x 2 pams d\'amplada). La part superior circular est\xc3\xa0 formada per onze dovelles i a la central hi ha esculpit un escudet amb la seg\xc3\xbcent inscripci\xc3\xb3: "Bernat Iujol 1574". A sobre el portal hi ha una finestra de pedra treballada i desaig\xc3\xbces. La resta de l\'edifici \xc3\xa9s molt precari.\n_START_SECTION_\nHabitatge al n\xc3\xbamero 14\n_START_PARAGRAPH_\nPortal quadrangular molt modificat amb llinda de fusta sostinguda per pedres d\'inclinaci\xc3\xb3 a la part anterior. Hi ha un guardapols a la part superior. A sobre hi ha un balc\xc3\xb3 de 2 x 1 m aproximadament, emmarcat amb un guardapols amb desaig\xc3\xbces. El balc\xc3\xb3 est\xc3\xa0 millor conservat que el portal. Al costat d\'aquest es troba una finestra molt reformada de pedra treballada.\n_START_SECTION_\nCasa Pau Giol\n_START_PARAGRAPH_\nCasa de redu\xc3\xafdes dimensions de planta baixa i dos pisos, situada al n\xc3\xbamero 12. Destaca a la fa\xc3\xa7ana principal un portal rectangular amb pedres a la base que fan de guardapols i una gran llinda amb la inscripci\xc3\xb3 "Pau Giol 1717" de grafia exagerada. En el primer pis cal destacar dues finestres de pedra treballada de color rogent, amb ampits i datades el 1720.\n_START_SECTION_\nHabitatge al n\xc3\xbamero 9\n_START_PARAGRAPH_\nEscudet que formava part d\'una llinda, ara tapada per la restauraci\xc3\xb3 de la planta baixa. Forma un quadrat amb els v\xc3\xa8rtexs decantats i al mig hi ha unes tisores i dos rosetes. Al primer pis hi ha una finestra amb pedra treballada amb aiguav\xc3\xa9s i una roseta a la llinda.\n_START_SECTION_\nHist\xc3\xb2ria\n_START_PARAGRAPH_\nLa dataci\xc3\xb3 de la casa al n\xc3\xbamero 1, comparant-la amb la resta de cases del mateix carrer, fa pensar que antigament es trobava a\xc3\xafllada o que el portal provenia d\'una altra edificaci\xc3\xb3. La seva disposici\xc3\xb3, per\xc3\xb2, fa pensar que fou la primera edificaci\xc3\xb3 que m\xc3\xa9s tard don\xc3\xa0 lloc a l\'obertura del carrer Sant Antoni.'